Pravilnik o spremembah in dopolnitvah pravilnika o izvajanju zakona o davku na dodano vrednost

Pojasnilo DURS, št. 4230-165/2010-3, 2. 4. 2010

Danes, dne 2. 4. 2010, je bil v Uradnem listu RS, št. 27, objavljen Pravilnik o spremembah in dopolnitvah Pravilnika o izvajanju Zakona o davku na dodano vrednost, ki začne veljati dne 3. 4. 2010. V nadaljevanju vam posredujemo kratko obrazložitev sprememb, ki jih prinaša navedeni pravilnik:

Sprememba (črtanje) prvega odstavka 29. člena pravilnika:

S spremembo (črtanjem) prvega odstavka 29. člena se ukinja uporaba pravila uporabe in uživanja za prevoze blaga, opravljene davčnim zavezancem. To pomeni, da davčni zavezanec s sedežem v Sloveniji, ki bo opravil prevoz blaga za naročnika, davčnega zavezanca s sedežem zunaj EU, ne bo več obračunal DDV za prevoz ali del prevoza, ki bo opravljen na ozemlju Slovenije, ker bo kraj opravljanja storitev kraj, kjer ima sedež naročnik prevoza blaga – v državi zunaj EU.

Hkrati pa bo kraj opravljanja storitev prevoza blaga v primeru prevoza blaga za naročnika, slovenskega davčnega zavezanca, ne glede na dejansko opravljen kraj prevoza blaga (v EU ali zunaj EU), v celoti v Sloveniji.

Sprememba četrte alineje tretjega odstavka 49. člena pravilnika:

S spremembo četrte alineje tretjega odstavka 49. člena pravilnika bodo z nižjo stopnjo DDV poleg plenic za enkratno uporabo obdavčene tudi pralne plenice za večkratno uporabo.

Sprememba šestega odstavka 54. člena pravilnika:

V dosedanjem šestem odstavku 54. člena pravilnika se črta besedilo »ter vgradnja stavbnega pohištva, ki ga izdela sam izvajalec storitve«. Navedeno besedilo ni več potrebno, ker šifra F/43.320 SKD – Vgrajevanje stavbnega pohištva ne izključuje več vgrajevanja stavbnega pohištva, ki ga je izdelal sam izvajalec storitve vgrajevanja.

Sprememba 54.a člena pravilnika:

Sprememba 54.a člena pravilnika je redakcijske narave, natančneje je le pojasnjeno, da so storitve čiščenja oken pod šifro standardne klasifikacije dejavnosti: N/81.220 in čiščenje pod šifro standardne klasifikacije dejavnosti: N/81.210, samo v tistem delu, ki se nanaša na zasebna gospodinjstva.

Dodan drugi odstavek 59.a člena pravilnika:

Z dodanim drugim odstavkom 59.a člena pravilnika se dodatno pojasnjuje, kdaj se popravila štejejo za manjša popravila. V skladu z novim drugim odstavkom 59.a člena pravilnika se za manjša popravila štejejo tista popravila, pri katerih je vrednost rezervnih delov in potrošnega materiala, uporabljenih za izvršitev storitve, nižja od 50 % skupne cene brez DDV, ki se zaračuna stranki.

Sprememba 59.d člena pravilnika:

V 59.d členu se na koncu stavka doda besedilo: »ter semena okrasnih rastlin iz tarifne oznake:1209«. Navedeno pomeni, da se poleg okrasnih rastlin, z nižjo stopnjo DDV obdavčijo tudi semena okrasnih rastlin iz predpisane tarifne oznake kombinirane nomenklature carinske tarife.

Sprememba tretjega, četrtega in petega odstavka 107. člena pravilnika:

Od pridobitev blaga znotraj Skupnosti iz 12. in 13. člena ZDDV-1 lahko davčni zavezanec odbije DDV tudi, če ima drug dokument, ki vsebuje podatke, potrebne za zagotovitev pravilnega obračuna DDV. Za ostale pridobitve blaga znotraj Skupnosti pa so predpisani strožji pogoji.

Dodatno je v primeru obrnjene davčne obveznosti predpisano, da davčni zavezanec lahko odbije DDV v davčnem obdobju, v katerem je obračunal DDV, če do roka za predložitev obračuna DDV razpolaga z računom oziroma drugim dokumentom.

Dodan drugi odstavek 127.b člena pravilnika:

V drugem odstavku 127.b člena pravilnika je dodana določba, da se ne glede na uvrstitev v standardno klasifikacijo dejavnosti, za gradbena dela šteje tudi postavljanje montažnih stavb. Pojasnila k SKD iz šifre F/Gradbeništvo izključujejo postavljanje montažnih stavb, razen betonskih. Po pojasnilih SURS pa se ne glede na navedeno, med postavljanje montažnih stavb šteje tudi postavljanje drugih montažnih stavb poleg betonskih. Zaradi navedenega razhajanja je bilo treba vnesti to določbo, ki se hkrati ujema z določbo 54. člena pravilnika.

Dodan sedmi odstavek 138. člena pravilnika:

Z novim sedmim odstavkom 138. člena pravilnika je dodatno pojasnjeno, da davčni zavezanec, ki izda račun za dobave blaga in storitev iz 76.a člena ZDDV-1, ni dolžan plačati zneska DDV, ki je dolgovan na podlagi obrnjene davčne obveznosti in izkazan na računu.

Sprememba drugega odstavka 155. člena pravilnika:

S spremembo 155. člena pravilnika je dopolnjeno pojasnilo, katera polja izpolni davčni zavezanec, prejemnik storitev iz prvega odstavka 25. člena ZDDV-1, ki obračunava DDV le od teh prejetih storitev in je plačnik DDV na podlagi 3. točke prvega odstavka 76. člena ZDDV-1. Sprememba se nanaša na vpis podatkov o prejetih storitvah od davčnega zavezanca s sedežem zunaj EU, in sicer se v tem primeru izpolnijo polja 31 in 25 ali 25 a obrazca DDV-O.

Spremembe v zvezi z navodili za izpolnjevanje obrazca DDV-O:

S spremembo navodil za izpolnjevanje polj 25 in 25 a se natančneje določa, da se v ta polja vpisuje tudi vrednost obračunanega DDV za dana predplačila iz 76.a člena ZDDV-1.

S spremembo opisa posebnosti za polje 31 se natančneje opisuje katere transakcije se v to polje ne vpisujejo – to so tiste iz polja 31 a, ki se nanašajo na 76.a člen ZDDV-1.

S spremembo zadnjega odstavka Navodila za izpolnjevanje obračuna se redakcijsko popravlja sklicevanje na pravilno določbo ZDDV-1 v zvezi z vračilom presežka, če je davčnemu zavezancu potekel rok za plačilo drugih davkov – pravilna je navedba četrtega odstavka 73. člena ZDDV-1.